بیر چوخ اؤلکه‌نین لیدرلری جمهور باشقانی رجب طیب اردوغانی پرزیدنت سئچکی‌لری‌نین ایکینجی توروندا قازاندیغی اوغورا گؤره تبریک ائدیب‌لر.
قوزیی قیبریس تورک جمهوریتی پرزیدنتی ارسین تاتار، پرزیدنت‌لیک بیناسیندا تشکیل ائدیلن مطبوعات کنفرانسیندا اردوغانین اوغورونون قوزیی قیبریس تورک جمهوریتی و دوغو آغ دنیزینده ثابت‌لیک اوچون اهمیت‌لی اولدوغونو ایفاده ائده‌رک، "آنا وطن تورکیه-ده کئچیریلن سئچکی‌دن سونرا جناب اردوغانین غلبه‌سی همین زاماندا قوزیی قیبریس تورک جمهوریتینده‌کی ایکی دؤولت‌لی سیاستین ده تصدیقی اولموش‌دور" دئییب.
آذربایجان جمهوریتی‌نین پرزیدنتی ایلهام علی یئو می‌ین 28-ده تورکیه جمهوریتی‌نین پرزیدنتی رجب طیب اردوغانا زنگ ووروب و اونو پرزیدنت سئچکی‌لرینده الده ائتدیگی غلبه موناسیبتیله تبریک ائدیب.
پرزیدنت ایلهام علی یئو بو غالیبیتی تورکیه خالقی‌نین رجب طیب اردوغانین حیاتا کئچیردیگی سیاسته گؤستردیگی اعتیماد کیمی دیرلندیره‌رک امین اولدوغونو بیلدیریب کی، رجب طیب اردوغانین لیدرلیگی ایله نؤوبتی ایللرده ده تورکیه-نین هرطرف‌لی اینکیشافی داوام ائتدیریله‌جک.
روسیا پرزیدنتی ولادیمیر پوتین پرزیدنت اردوغانا سئچکی‌لرده قازاندیغی اوغور موناسیبتیله گؤندردیگی مئساژدا بو اوغورون تورکیه پرزیدنتی اولا‌راق اردوغانین فداکار سعی‌لرینین طبیعی نتیجه‌سی اولدوغونا دقت چکه‌رک، "سیزین غلبه‌نیز تورک خالقی‌نین دؤولت اگمنلیگینی گوجلندیرمک و موستقیل خاریجی سیاست یوروتمک اوچون گؤستردیگی سعی‌لر اونون دستکی‌نین باریز گؤستریجی‌سی‌دیر" دئییب.
امریکا پرزیدنتی جو بایدن رجب طیب اردوغانی پرزیدنت سئچکی‌لرینده الده ائتدیگی غلبه ایله باغلی تبریک ائدیب.
بو باره‌ده بایدن توییترده پای‌لاشیم ائدیب:
"تورکیه پرزیدنتی رجب طیب اردوغانی یئنی‌دن پرزیدنت سئچیلمه‌سی موناسیبتیله تبریک ائدیرم. من ایکی طرف‌لی مسئله‌لر و عمومی قلوبال چاغیریش‌لار اوزره ناتو متفیقیمیزله بیرگه ایشلمه‌یه داوام ائتمگی صبیرسیزلیکله گؤزلییرم" - بایدن وورغولاییب.
فرانسا پرزیدنتی امانوئل ماکرون تورکیه پرزیدنتی رجب طیب اردوغانی "توییتر" حسابیندان ائتدیگی پای‌لاشیملا تبریک ائدیب. آوروپایا باریشین قایتاریلماسی، یورو-آتلانتیک اتفاق و آغ دنیزی‌نین گله‌جگی کیمی فرانسا و تورکیه-نین بیرلیکده آشاجاغی سیناق‌لارین اولدوغونو ایفاده ائدن ماکرون "یئنی‌دن سئچیلمه‌سی موناسیبتیله پرزیدنت اردوغانی تبریک ائدیرم. ایندی بیرگه مسئله‌لریمیزی یئنی پرسپکتیوله ایرلیلتمک ایستییریک" ایفاده‌سیندن ایستیفاده ائدیب.
آلمانیا باش ناظیری اولاف شولز "توییتر" حسابیندان ائتدیگی پای‌لاشیمدا "آلمانیا و تورکیه یاخین طرفداش و متفیق‌دیر، بیزیم ده گوجلو سوسیال و اقتصادی علاقه‌لریمیز وار. پرزیدنت اردوغانی یئنی‌دن سئچیلمه‌سی موناسیبتیله تبریک ائدیرم. ایندی اورتاق مسئله‌لریمیزی بو اؤلکه ایله ایره‌لی آپارماق ایستییریک" دئییب.
بؤیوک بریتانیانین باش ناظیری ریشی سوناک پرزیدنت رجب طیب اردوغانی پرزیدنت سئچکی‌لری‌نین ایکینجی توروندا قازاندیغی غلبه موناسیبتیله تبریک ائدیب و ایکی اؤلکه‌نین گوجلو امکداش‌لیغینی داوام ائتدیرمگی صبیرسیزلیکله گؤزله‌دیک‌لرینی بیلدیریب.
ناتو-نون باش کاتیبی ینس استولتنبرگ پرزیدنت رجب طیب اردوغانی یئنی‌دن سئچیلمه‌سی موناسیبتیله تبریک ائدیب و "بیرگه ایشلره داوام ائده‌رک جولای آییندا کئچیریله‌جک ناتو ذیروه‌سینه حاضیرلاشماغی صبیرسیزلیکله گؤزلییرم" دئییب.
آوروپا بیرلیگی شوراسی‌نین صدری شارل میشل سوسیال مدیا مئساژیندا ا​​ردوغانی یئنی‌دن پرزیدنت سئچیلمه‌سی موناسیبتیله تبریک ائدیب.
آوروپا بیرلیگی کمیسیونونون صدری فن در لاین ده اردوغانی سئچکی‌لرده غالیب گلمه‌سی موناسیبتیله تبریک ائدیب.
بیرلشمیش میللت‌لر تشکیلاتی‌نین باش کاتیبی آنتونیو گوترش عالی سئچکی شوراسی‌نین موقتی نتیجه‌لرینه گؤره یئنی‌دن پرزیدنت سئچیلن رجب طیب اردوغانی تبریک ائدیب.
دیگر طرف‌دن، قطر، قوزیی مقدونیه، نروژ، سوئد، اوکراینا، پاکیستان، لیبیا، الجزایر، سنگال، فیل دیشی، صربیستان، تورکمنیستان، اؤزبکیستان، ماجاریستان، ونزوئلا، ایران، فیلیسطین، آلبانیا، کوزوو، عراق، سوما‌لی، گورجوستان، لوبنان، تونیس، بلاروس، سودان، اوردون، ائرمنیستان، ایسراییل، بوسنیا و هرزگوینا، مولدووا، گینه بیساو، برزیلیا، بلژیک، کویت، بیرلشمیش عرب امیرلیک‌لری، آوستریا، هوللاندیا، ایتالیا، مالتا، عمان، بحرین، سعودی عربیستانی، یمن، زامبیا، آرژانتین، پاراگوای، کوبا، بولیویا، اکوادور، گواتمالا، دومینیکن جمهوریتی، کلمبیا، مکزیکا، پرو، السالوادور، کاستاریکا، قیرغیزیستان پرزیدنت رجب طیب اردوغانی پرزیدنت سئچکی‌لری‌نین ایکینجی توروندا قازاندیغی غلبه‌یه گؤره تبریک ائدیب.
